ET Euroopa Liidu Teataja C 100/7

JUHATAJATE NÕUKOGU OTSUS,

31. detsember 2012,

Euroopa Investeerimispanga kapitali suurendamise kohta

2013/C 100/03

EUROOPA INVESTEERIMISPANGA JUHATAJATE NÕUKOGU,

VÕTTES ARVESSE põhikirja artikli 4 lõiget 3 ja artikli 5 lõiget 2

NING ARVESTADES JÄRGMIST:

(1) Panga ülesanne on sätestatud Euroopa Liidu toimimise lepingu artiklis 309.

(2) Hiljutine majanduslik areng ELis nõuab, et EIP võtaks tõhusamaid meetmeid eelkõige eesmärgiga reageerida Euroopa Ülemkogu üleskutsele aidata tagada jätkusuutlik majanduskasv ja tööhõive ELis.

(3) Kapitali suurendamist koos tegeliku rahalise maksega praeguste aktsionäride poolt peetakse kõige tõhusamaks viisiks kindlustada EIP laenuandmissuutlikkus, tugevdades samal ajal EIP kapitalipositsiooni, reageerides seega praegustele vajadustele ning tagades, et panga kõrgeim krediidipositsioon finantsturgudel säilib.

(4) Väga oluline on, et kogu saadaolev EIP rahastamine ELis aitaks optimaalselt kaasa jätkusuutliku majanduskasvu ja tööhõive tagamisele kõikides liikmesriikides, eriti vähemarenenud piirkondades.

(5) Samal ajal kui EIP säilitab sektoripõhise lähenemisviisi kooskõlas Euroopa 2020. aasta eesmärkidega, töötab pank koostöös liikmesriikidega välja tulemustest juhinduva investeerimisstrateegia, mis on asjakohaselt kujundatud piirkondliku kasvu prioriteetide järgi, mida kasutatakse alates 2013. aastast.

(6) Tuleb säilitada panga laenuportfelli kvaliteet vastavalt kõrgeimatele standarditele ning pank peaks jääma eelistatud partneriks kõikides ELi liikmesriikides ja tagama oma tegevuse optimaalse lisandväärtuse.

(7) Vastavalt direktorite nõukogu arutelule 24. juuli 2012. aasta koosolekul panga kapitalinõuete teemal tuleks panga märgitud kapitali suurendada 242 392 989 000 euroni; sissemakstav osa peaks suurenema viielt protsendilt 8,919255272 protsendini märgitud kapitalist, mida liikmesriigid rahastavad proportsionaalselt oma praeguse osalusega EIP kapitalis ning pank peaks järk-järgult taaslooma reservfondi, mille suurus on põhikirja kohaselt kümme protsenti märgitud kapitalist;

PIDADES SILMAS, et 1. juulil 2013 pärast Horvaatia ühinemislepingu jõustumist saab Horvaatia panga liikmeks; sel puhul arutatakse täiendavat kapitali suurendamist eesmärgiga tagada, et Horvaatia osalus pangas on kooskõlas tema sisemajanduse koguprodukti suhtelise suurusega Euroopa Liidus, mille on avaldanud Eurostat enne ühinemist;

OTSUSTAS ÜHEHÄÄLSELT direktorite nõukogu ettepaneku põhjal kooskõlas põhikirja artikli 4 lõikega 3 ja artikli 5 lõikega 2, et

1) kehtivusega alates 31. detsembrist 2012 suurendatakse panga kapitali järgmiselt. Liikmesriikide märgitud kapitali suurendatakse proportsionaalselt 10 miljardi euro võrra 232 392 989 000 eurolt 242 392 989 000 euroni. See kapitali kogusissemakse jaguneb liikmesriikide vahel järgmiselt: Saksamaa 1 617 003 000 Prantsusmaa 1 617 003 000 Itaalia 1 617 003 000 Ühendkuningriik 1 617 003 000 Hispaania 970 202 000 Belgia 448 222 000 Madalmaad 448 222 000 Rootsi 297 351 000 Taani 226 947 500 Austria 222 499 500 Poola 206 984 000 Soome 127 834 500 Kreeka 121 579 000 Portugal 78 351 000 Tšehhi Vabariik 76 379 000 Ungari 72 258 000 Iirimaa 56 737 000 Rumeenia 52 395 000 Slovakkia 25 999 500 Sloveenia 24 138 000 Bulgaaria 17 652 000 Leedu 15 146 000 Luksemburg 11 347 500 Küpros 11 127 000 Läti 9 243 000 Eesti 7 138 000 Malta 4 235 500 See kapital loetakse märgitud ja sissemakstud kapitali osaks, suurendades sellega panga sissemakstud kapitali 11 619 649 450 eurolt 21 619 649 450 euroni;

2) liikmesriikide sissemakstav osa suureneb tulenevalt praegusest suurendamisest viielt protsendilt keskmiselt 8,919255272 protsendini märgitud kapitalist;

3) iga liikmesriik maksab oma osa kapitali suurendamises esimesel võimalusel pärast juhatajate nõukogu heakskiidu kuupäeva, aga hiljemalt 31. märtsiks 2013. Samas lubatakse liikmesriikidel, kes on teavitanud panka 14. septembril 2012 või enne seda, maksta oma vastav osa kapitali suurendamisest kolme osamaksena: 50 % hiljemalt 31. märtsiks 2013 ja ülejäänud 50 % kahe võrdse osamaksena hiljemalt 31. märtsiks 2014 ja 31. märtsiks 2015;

SEETÕTTU

4) muudetakse panga põhikirja alates 31. detsembrist 2012 järgmiselt. Panga põhikirja artikli 4 lõike 1 esimene lõik on järgmine: „Panga kapital on 242 392 989 000 eurot, mida liikmesriigid märgivad järgmiselt: Saksamaa 39 195 022 000 Prantsusmaa 39 195 022 000 Itaalia 39 195 022 000 Ühendkuningriik 39 195 022 000 Hispaania 23 517 013 500 Belgia 10 864 587 500 Madalmaad 10 864 587 500 Rootsi 7 207 577 000 Taani 5 501 052 500 Austria 5 393 232 000 Poola 5 017 144 500 Soome 3 098 617 500 Kreeka 2 946 995 500 Portugal 1 899 171 000 Tšehhi Vabariik 1 851 369 500 Ungari 1 751 480 000 Iirimaa 1 375 262 000 Rumeenia 1 270 021 000 Slovakkia 630 206 000 Sloveenia 585 089 500 Bulgaaria 427 869 500 Leedu 367 127 000 Luksemburg 275 054 500 Küpros 269 710 500 Läti 224 048 000 Eesti 173 020 000 Malta 102 665 000” Panga põhikirja artikli 5 esimest lõiku muudetakse järgmiselt: „Liikmesriigid maksavad märgitud kapitali keskmiselt 8,919255272 % artikli 4 lõikes 1 sätestatud summadest.”;

5) otsus avaldatakse Euroopa Liidu Teatajas.